Brief onthul onderwysers vlug oor kinders se gedrag | Netwerk24
Deur Jana Marx 24 April 2019 09:46
Dit is die boodskap in ’n brief aan ouers, onderteken deur P.W. Pieterse, waarnemende skoolhoof.
Hoërskool Vanderbijlpark Foto: Facebook
In dié brief wat op 16 April gestuur is, word ouers in kennis gestel dat die skool sukkel om onderwysers op te spoor om die kurrikulum aan te bied.
Die onderwyser wat vir Afrikaans eerste addisionele taal aangestel is, was volgens die brief egter “’n korttermynoplossing”.
“Sommige leerlinge maak dit onmoontlik vir die opvoeder om haar werk te doen. Leerlinge ontwrig die klasse, loop uit die klas, skree op die opvoeder, bring nie hul boeke skool toe nie of haal dit nie uit vir klas nie. Dié gedrag is nie beperk tot net hierdie klas nie, maar (kom ook voor) in ander klasse.”
Volgens die brief verloor die skool opvoeders weens die leerlinge se gedrag.
Die gereelde afwesigheid van die onderwysers word daaraan toegeskryf dat hulle “afgebreek word deur onhebbelikheid en leerlinge wat nie hul werk wil doen nie”.
“Ons sal nie vir opvoeders soek om die leë poste te vul wat die gevolg is van leerlinge wat nie wil werk nie en die klasse ontwrig. As leerlinge nie wil werk nie, of as hulle die onderrig verder wil ontwrig, sal ons nie in staat wees om hulle te onderrig nie.”
In die brief word erken dat alle leerlinge hulself nie hieraan skuldig maak nie, en nou oor dieselfde kam as hul maats geskeer word.
“Leerlinge wat klasse ontwrig sal geïdentifiseer word en hul ouers/voogde is welkom om te kom en hulle te onderrig.”
Pieterse wou Dinsdag nie enigiets sê oor die brief wat ouers ontvang het nie. Hy wou ook nie eens bevestig of hy die brief geskryf het, of nie.
Hy het alle navrae na die departement van onderwys in Gauteng verwys. Edward Mosuwe, hoof van die departement, het by navraag gesê die departement is bewus van die brief en is besig om die saak te ondersoek.
Meer oor: Dissipline | Onderwys